מוריס אל מדיוני

**מוריס אל מדיוני** (בערבית: **موريس المديوني**, בצרפתית: **Maurice El Medioni**; 18 באוקטובר 1928 – 25 במרץ 2024) היה פסנתרן, זמר ומלחין יהודי ממוצא אלג'יראי, שמאז 2011 ועד למותו חי ופעל בישראל.

## ביוגרפיה
אל מדיוני נולד בשנת 1928 בעיר אוראן שלחופי אלג'יריה (שהייתה אז בשליטת צרפת). בגיל 9 גילה בבית פסנתר חלוד שאותו קנה אחיו בשוק הפשפשים והחל ללמד את עצמו לנגן בו ללא מורה. כתוצאה מכך, נגינתו הזכירה לעיתים פריטה על עוד. בשנת 1942 כבשו כוחות בעלות הברית את אלג'יריה והקימו בר בשם Red Cross באוראן, שבו ניגנו החיילים שירי ג'אז, שירי חיילים וימאים, בוגי ווגי ומוזיקה לטינית, אותם למד אל-מדיוני.

## קריירה
כאשר ניגן אל מדיוני בהרכב של זמרי ראי אלג'יריים בשנים הבאות, נחשף לצלילי מולדתו וכן למוזיקה אנדלוסית שגם אותה שילב בסגנונו הייחודי. אל-מדיוני היה הראשון שהכניס פסנתר למוזיקת הראי האלג'יראית. הוא הפך למוזיקאי פופולרי והועסק כפסנתרן בהיכל האופרה של אוראן, שם ניגן לצידם של אמנים אלג'יראים מוכרים.

בשנת 1962, עם סיום מלחמת העצמאות של אלג'יריה נאלץ אל מדיוני, כמו רבים מהתושבים הצרפתים והיהודים לעזוב את אלג'יריה. הוא עלה לישראל והתיישב באשדוד, ניגן בלהקה של ג'ו עמר, אך לא נקלט בישראל ועבר לגור בפריז. לימים תיאר זאת כתקופה הקשה בחייו, כאשר נאלץ לחיות מהיד לפה בפריז. לאחר מכן התגורר בעיר מרסיי שבצרפת, והפך למוכר ברחבי העולם כפסנתרן מוזיקת עולם ייחודי המשלב מוזיקה אנדלוסית, קובנית, אלג'יראית, ג'אז ועוד.

### במוזיקה הישראלית
עם עלייתו לארץ ב-2011, החל לשתף פעולה עם יוצרים וזמרים בישראל כמו: גלית גיאת, דייוויד ברוזה, להקת טיפקס, עמיר בניון, פסנתרן הג'אז עמדי נור ועוד, והעמיד נגנים צעירים כממשיכי דרכו.

אל מדיוני ליווה את השיר "נשמתי" של עמיר בניון, וכן חבר לדויד ברוזה בביצוע של הזמר גוסטו לשיר "האישה שאיתי". אל מדיוני גם כתב את השיר "Ana N'habek" ("אני אוהב אותך") שאותו ביצעה להקת "טיפקס" באלבום האוסף שלהם ואת השיר "אהלן וסהלן" שאותו ביצעה גם להקת שפתיים.

אל מדיוני גם שיתף פעולה עם התזמורת האנדלוסית הישראלית והשתתף בשני תקליטים שלהם – "צור שהחייני" ו"תושיא".

אל מדיוני הופיע עד גיל 90, והלחין שירים רבים במהלך הקריירה שלו.

## ספר אוטוביוגרפי
בשנת 2017 יצאה לאור (באנגלית) האוטוביוגרפיה שלו, שאותה כתב בצרפתית.

## פרסים והוקרה

* 2007, פרס ה-BBC למוזיקת עולם.
* ב-6 ביוני 2011 נערך, במסגרת "פסטיבל ישראל", ערב מחווה לכבודו, בו הוא השתתף.
* לכבוד יום הולדתו ה-90 השיקה קרן בית אבי חי את המופע "אלג'יר – צרפת – ישראל", מופע הוקרה בהשתתפותו ובהשתתפות נטע אלקיים, והזמרים האורחים עמיר בניון ויסמין לוי.

## חיים אישיים
בשנת 2011 אל מדיוני עלה לישראל והתיישב בנתניה.

נפטר ב-25 במרץ 2024, נקבר בבית העלמין שיכון ותיקים בנתניה.

## דיסקוגרפיה
* צרפת 1996 – Café Oran
* צרפת 2006 – Descarga Oriental
* ישראל 2000 – סמאי (עם יאיר דלאל)

## לקריאה נוספת

* Maurice El Medioni, **A Memoir: From Oran to Marseilles (1938-1992)**, Edited by Max Reinhardt, translated by Jonathan Walton, London: Watkins Media, 2017


## קישורים חיצוניים

* תקליטי פירניה, מוריס אל-מדיוני – מידע על האמן ותקליטים שלו שמפיץ הלייבל 
* רדיו 3 של ה-BBC מוריס אל-מדיוני, חתן פרס מוזיקת עולם לשנת 2007
* 
* 
* 
* 
* 
* 
* 
* 
* 
* 
* Robin Denselow | The Guardian | Maurice el Médioni obituary
https://www.theguardian.com/music/2024/apr/05/maurice-el-medioni-obituary
5 באפריל 2024

## הערות שוליים

קטגוריה:זוכי פרס תור הזהב
קטגוריה:זמרים יהודים אלג'יראים
קטגוריה:זמרים יהודים צרפתים
קטגוריה:זמרים ישראלים
קטגוריה:ישראלים ילידי אלג'יריה
קטגוריה:כותבי אוטוביוגרפיה יהודים
קטגוריה:מלחינים יהודים אלג'יראים
קטגוריה:מלחינים יהודים צרפתים
קטגוריה:מלחינים ישראלים
קטגוריה:נגנים ישראלים
קטגוריה:עולים בשנות ה-1960
קטגוריה:עולים בשנות ה-2010
קטגוריה:פסנתרנים יהודים אלג'יראים
קטגוריה:פסנתרנים יהודים צרפתים
קטגוריה:פסנתרנים ישראלים
קטגוריה:צרפתים ילידי אלג'יריה הצרפתית
קטגוריה:צרפתים ממוצא יהודי-אלג'יראי
קטגוריה:אומנים יהודים שפעלו בארצות ערב
קטגוריה:אישים הקבורים בנתניה
קטגוריה:ישראלים שנולדו ב-1928
קטגוריה:ישראלים שנפטרו ב-2024